作者:王周
標題:金盤草詩
內容:今春從南陵，得草名金盤。金盤有仁性，生在林一端。根節歲一節，食之甘而酸。風俗競採掇，俾人防急難。巴中蛇虺毒，解之如走丸。巨葉展六出，軟幹分長竿。搖搖綠玉活，嫋嫋香荷寒。世雲暑酷月，鬱有神物看。天之產於此，意欲生民安。今之為政者，何不反此觀。知彼苛且猛，慎勿虐而殘。一物苟失所，萬金惟可歎。莫並蒿與萊，豈羨芝及蘭。勤渠護根本，栽植當庭欄。寄言好生者，休說神仙丹。